На основу члана 46. Закона о планирању и изградњи („Службени гласник РС“, број 72/09, 81/09, 64/10, 121/12, 42/13, 50/13, 98/13, 132/14, 145/14 и 83/18) и члана 19. Статута Општине Кучево („Службени гласник Општине Кучево“, бр. 12/08, 8/09, 4/10, 7/12, 3/13, 3/14, 9/14, 10/15, 9/16, 3/17 и 11/17),

Скупштина општине Кучево на седници одржаној дана 17.12.2018. године,

донела је

**ОДЛУКУ**

**О ПРИСТУПАЊУ ИЗРАДИ ИЗМЕНА И ДОПУНА ПЛАНА ДЕТАЉНЕ РЕГУЛАЦИЈЕ "ИНДУСТРИЈСКА ЗОНА" У КУЧЕВУ**

**Члан 1.**

Овом Одлуком приступа се изради Измена и допуна плана детаљне регулације „Индустријска зона“ у Кучеву (у даљем тексту: План).

**Члан 2.**

Граница планског подручја креће се са севера из КО Кучево од тромеђе КП бр. 6117/6, 6117/4 и пута Кучево – Мајданпек, иде ободом поменутог пута до границе КО Поповац, затим прелази у КО Поповац и наставља ободом пута Кучево – Мајданпек све до граничне тачке бр. 1. Од граничне тачке бр. 1 граница скреће на југ до границе тачке бр. 2 одакле даље наставља да иде по планираној саобраћајници све до места укрштања планиране саобраћајнице и границе између КО Поповац и КО Кучево. Од места укрштања граница прелази у КО Кучево наставља да прати планирану саобраћајницу све до укрштања саобраћајнице са међом КП бр. 5862 и 5864/4. Даље граница иде ободом КП бр. 5864/4, 5864/1 , 5863/1, 5860, 6474 до тромеђе КП бр. 5860, 5859 и 6474, затим пресеца воденички јаз КП бр. 6474 до тромеђе КП бр. 6474, 5837/1 и 5842, а даље иде ободом КП бр. 5842 до граничне тачке бр. 3. Од граничне тачке бр. 3 граница иде на тромеђу КП бр. 6117/6, 6117/4 и пута Кучево-Мајданпек одакле је граница и започета. Површина плана је око 75,7 ha.

Tачне границe Плана ће се утврдити у фази Нацрта плана.

Оквирна граница плана је приказана на графичком прилогу, који је саставни део Одлуке.

**Члан 3.**

Плански основ за израду Измена и допуна Плана детаљне регулације „Индустријска зона“ у Кучеву je Измена и допуна Плана генералне регулације за насељено место Кучево („Сл.гласник општине Кучево“ бр. 2а/16).

Постојеће подлоге за потребе израде Плана су:

1. Орто фото подлоге резолуције 40цм у tif и ecw формату,
2. Топографска карта у размери 1:50 000,
3. Дигитални катастарски план,

**Члан 4.**

Планирање, коришћење, уређење и заштита простора заснива се на принципима одрживог просторног, социјалног и економског развоја, рационалног коришћења грађевинског земљишта, енергетске ефикасности, социјалне и еколошке одговорности и др.

**Члан 5.**

Општи циљеви израде плана су: дефинисање програмских решења утврђених планом вишег реда; дефинисање регулације саобраћајница; раздвајање површина јавне и остале намене и регулација површина и објеката јавне намене; дефинисање правила уређења, правила грађења и начина коришћења земљишта; развој комуналне и саобраћајне инфраструктуре; дефинисање услова и мера заштите животне средине, природних и културних добара, енергетске ефикасности, приступачности и заштите од елеменратних непогода и несрећа.

Посебни циљеви израде овог плана односе се на усклађивање са измењеним потребама потенцијалних инвеститора у погледу регулације јавних површина, заштитних појасева дуж државног пута који, у насељеним местима, има статус улице, решавање водоснабдевања у складу са урађеним Генералним пројектом водоснабдевања општине Кучево, усклађивање саобраћајног решења (обилазнице и железнице) са решењима из плана вишег реда, као и корекција планиране производне зоне у односу на постојеће стамбене зоне.

**Члан 6.**

План мора да садржи нарочито поделу простора на посебне целине и зоне, правила уређења и правила грађења, претежну намену земљишта по зонама и целинама, регулационе и грађевинске линије, потребне нивелационе коте раскрсница површина јавне намене, коридоре и капацитете за саобраћајну, енергетску комуналну и другу инфраструктуру, правила парцелације и препарцелације, мере енергетске ефикасности, начин спровођења Плана као и утврђивање других елемената од значаја за развој општинског центра.

**Члан 7.**

Рок завршетка израде плана је 16. април 2020. године.

**Члан 8.**

Средства за финансирање обезбедиће EUPRO и буџет јединице локалне самоуправе Кучево.

**Члан 9.**

Нацрт Плана биће изложен на јавни увид, након обављене стручне контроле од стране Комисије за планове општине Кучево. Подаци о начину излагања на јавни увид биће објављени у дневном и локалном листу.

Оглашавање раног јавног увида и јавног увида, као и њихово трајање обавиће се у складу са Законом о планирању и изградњи.

**Члан 10.**

На основу члана 9. Закона о стратешкој процени утицаја на животну средину („Сл.гл. РС“, бр. 135/04 и 88/10), спроведен је поступак и прибављено мишљење органа надлежног за послове заштите животне средине те је одлучено да је потребно радити стратешку процену утицаја на животну средину.

**Члан 11.**

Одлука ступа на снагу осмог дана од дана објављивања у Службеном гласнику општине Кучево.

Број: I-06-1-200/2018 ПРЕДСЕДНИК СКУПШТИНЕ ОПШТИНЕ

17.12.2018. год. Владимир Стојановић, с.р.

К у ч е в о

Тачност отправка оверава,

СЕКРЕТАР СКУПШТИНЕ ОПШТИНЕ

Драган Милорадовић, с.р.